Ilin piiri

Ilin piiri (kaz. Іле ауданы, Ile audany) on hallintopiiri Almatyn alueella Kazakstanissa. Sen keskus on Ötegen batyrin kylä. Piirin pinta-ala on 7 800 neliökilometriä. Siellä oli arviolta 241 857 asukasta vuonna 2026. Ilin piiri rajoittuu pohjoisessa Balqaşin piiriin, idässä Talğarin piiriin sekä Qonaevin ja Alataun kaupunkeihin, etelässä Almatyyn ja Qarasain piiriin ja lännessä Jambylin piiriin. Piiri sijaitsee Ilin painanteen länsipuolisella Qaraoin laakiolla sekä Ilin Alataun pohjoispuolisella tasangolla. Luoteessa on Saryqūmin ja Qaskeleñjoen vasemmalla rannalla Moiynqūmin hiekka-aavikko. Hyötykaivannaisiin kuuluvat rakennusaineet. Seudun ilmasto on mantereinen. Talvet ovat melko leutoja ja kesät kuumia ja kuivia. Keskilämpötila on tammikuussa –9:stä –13:een ja heinäkuussa 22–26 astetta. Vuotuinen sademäärä on 200–350 millimetriä. Jokia ovat Ili, Qaskeleñ, Besağaş, Kürtı, Ülken Almaty ja Kışı Almaty. Suurin järvi on Sorbūlaq. Maatalouden keinokastelua varten on rakennettu kanavia ja tekojärviä. Kasvillisuus koostuu lähinnä ruohoista ja heinistä. Eläinkuntaan kuuluvat susi, kettu, korsakki, saiga-antilooppi ja villisika. Vuonna 1928 perustettuun piiriin kuuluvat Boraldain taajama sekä Aqsain, Asqar Toqpanovin, Aşşybūlaqin, Baikentin, Baiserken, Qaraoin, Qürtın ja Ötegen batyrin kyläpiirikunnat. Vuoden 2026 arvion mukaan asukkaista 75,9 prosenttia on kazakkeja, 13,9 prosenttia venäläisiä, 1,9 prosenttia uiguureja ja 1,3 prosenttia kurdeja. Piiristä on hyvät liikenneyhteydet Almatyyn. Asukkaiden pääelinkeinot ovat maatalous, teollisuus ja pienyrittäjyys. Maatalous tuottaa viljaa, perunaa, vihanneksia ja öljykasveja. Tuotantoeläimiä ovat naudat, lampaat, hevoset, siat ja siipikarja. Lisäksi on muun muassa elintarvike- ja rakennustarviketeollisuutta sekä suuri voimalaitos. Ötegen batyrissa toimii kaksi alueen suurimmista veromaksajista, tupakkayhtiöt Philip Morris ja JTI. Lähteet Aiheesta muualla Piirin sivusto